Document ID: /roh_data/filtered/fineweb-2-filterrobots_roh.jsonl.gz/71124

Dapli bundant in onn èn persunas da la cultura senza lavur pajada. Dapli indesch mais han pudì avair lieu mo paucs eveniments culturals pitschens. «Nus vulain ina perspectiva per planisar», manegia perquai Stefan Breitenmoser. El fa part da la Taskforce da cultura. La branscha brama sin ina perspectiva. Dentant na datti quella anc betg davart da la Confederaziun.
Glindesdis hai dà in inscunter tranter la Taskforce da cultura ed il minister da sanadad e cultura Alain Berset. Da dar uss ina perspectiva saja nunpussaivel, hai num da Berna. I na saja betg da prevesair co che la situaziun sa sviluppa.
Tuttina è Stefan Breitenmoser ì cun in meglier sentiment sco autras giadas ord l’inscunter. Suenter mais nua ch’ins haja adina puspè menziunà ils duairs da la cultura, hajan ins uss l’impressiun ch’ins vegn udì. I dat signals ch’il barat vegn uss pli intensiv. Ina finamira è, dad avair in concept finì uschespert ch'ins po puspè returnar sin tribunas. Uschia perdan ins betg anc dapli temp.